SKRIFTLIG FORESPØRGSEL E-1089/02

af Emmanouil Bakopoulos (GUE/NGL) til Kommissionen

(18. april 2002)

Om: Ulovlig import af hunde i Belgien

I en udsendelse på fransk tv den 22. marts 2002 blev der udsendt en reportage, ifølge hvilken der ulovligt importeres hunde i Belgien fra østeuropæiske lande. Hundene kommer til Belgien fra lande såsom Slovakiet og Ukraine og sælges derefter til visse forretninger for et beløb på mellem 30 og 75 EUR. Forretningen skaffer hundene et stamtræ og gør således hundene til produkter, der kan eksporteres til hele EU og videresælges til priser på op til 500 EUR.

Udover, at denne handel er ulovlig, er det også et problem, at mange hunde er syge, hvorfor dødeligheden er meget høj.

Er Kommissionen opmærksom på denne illegale handel, og har den til hensigt i fremtiden at træffe foranstaltninger med henblik på at beskytte såvel forbrugerne som de hunde, der er ofre for denne handel?

Svar afgivet på Kommissionens vegne af David Byrne

(5. juni 2002)

Kommissionen har gennem medierne fået kendskab til den ulovlige indførsel af hunde fra østeuropæiske lande til Fællesskabet og den dertil knyttede ulovlige handel, der er lige så skadelig for forbrugerne som for dyrene. For at bekæmpe denne type problemer har Kommissionen i flere år forsøgt at indføre bindende regler, der sigter mod at begrænse transporten af dyrene på EU's område, både af hensyn til legale dyrehandlere og af hensyn til privatpersoner, der på rejser medbringer deres selskabsdyr.

Det fællesskabsinstrument, der først og fremmest regulerer handelen med hunde fra tredjelande, er Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(1).

Det er i direktivets kapitel III fastsat, at der skal anvendes samme regler for handel med dyr inden for Fællesskabet som for indførsel af dyr fra tredjelande.

Fællesskabets eksisterende dyresundhedsbestemmelser, især direktiv 92/65/EØF, gælder imidlertid kun for handel af kommerciel art. Indførsel i tilfælde som det her omhandlede er naturligvis svigagtig, og derfor gælder fællesskabslovgivningen om handel med dyr ikke.

For at løse det særlige problem med ulovlig indførsel af hunde til Fællesskabet blev det ændrede forslag til Europa-Parlamentets og Rådets forordning om dyresundhedsmæssige betingelser for ikke-kommerciel selskabsdyretransport (forelagt af Kommissionen i henhold til EF-traktatens artikel 250, stk. 2)(2) forelagt Parlamentet og Rådet.

Det vigtigste formål med forslaget er at regulere privatpersoners ikke-kommercielle transport af selskabsdyr, men det har derudover vist sig nødvendigt at bringe bestemmelserne om kommerciel handel i overensstemmelse med reglerne for ikke-kommerciel transport for at undgå, at kommerciel transport svigagtigt fremstilles som ikke-kommerciel transport af selskabsdyr.

Forslaget blev vedtaget ved førstebehandlingen under Parlamentets samling den 2.-3. maj 2001, og der vil i den nærmeste fremtid blive fastlagt en fælles holdning herom.

(1) EFT L 268 af 14.9.1992.

(2) EFT C 270 E af 25.9.2001.